Magyar Meteorológiai Társaság

**JEGYZŐKÖNYV**

Választmányi ülés, 2015. október 26. 13:00

1024 Budapest, Kitaibel Pál u. 1. (Országos Meteorológiai Szolgálat, I. emeleti Tanácsterem)

A 13:00 órától kezdődő választmányi ülésen megjelent tagok száma elérte a választmányi tagok 50%+1 főnek megfelelő arányát, így a választmány ülése határozatképesnek minősült.

A választmány tagjai egyhangúan elfogadták jegyzőkönyvvezetőnek Vincze Enikőt, jegyzőkönyv-hitelesítő személyeknek pedig Tölgyesiné Puskás Mártát és Pappné dr. Ferenczi Zitát.

**Napirendi pontok**

1. Megnyitó, résztvevők köszöntése, napirend elfogadása
2. Beszámoló az EMS Közgyűléséről
3. Beszámoló a 2018-as budapesti EMS/ECAC konferencia előkészületeiről, a további feladatokról
4. Beszámoló a XXXVI. Vándorgyűlés előkészületeiről
5. Beszámoló az Agrometeorológiai Társaságok Fóruma (GFAMS) I. közgyűlésről
6. Tájékoztató a tagrevízió állásáról és a Társaság pénzügyi helyzetéről
7. Javaslat az MMT utazási és publikációs támogatásának szabályozására
8. Javaslat a Radarmeteorológiai Szakosztály létrehozására
9. Javaslat az MMT ügyvezető titkári pozíció betöltésére
10. Tagfelvétel
11. Egyebek
12. Zárszó

1. Az ülés megnyitása és a napirend elfogadása

Dunkel Zoltán dr. megnyitóbeszédében köszöntötte az ülésen résztvevő tagokat, melyet követően a választmány ülése egyhangúan elfogadta az előzetesen meghirdetett napirendi pontokat.

2. Beszámoló az EMS Közgyűléséről

Németh Ákos, a Társaság főtitkára megtartotta beszámolóját az EMS Közgyűléséről. Nem érkezett kérdés a választmány tagjaitól.

3. Beszámoló a 2018-as budapesti EMS/ECAC konferencia előkészületeiről

Németh Ákos beszámolt a rendezvényről. Az Európai Meteorológiai Társaság (EMS) vezetősége úgy határozott, hogy a 12. Európai Alkalmazott Klimatológiai Konferencia (ECAC) és az EMS 18. Éves Közgyűlés házigazdája 2018. szeptember 3. és 7. között Budapest, illetve a Magyar Meteorológiai Társaság lesz. A konferencia helyszíne a Budapesti Corvinus Egyetem Pesti Campusa lesz. Az EMS/ECAC rendezvény talán a legnagyobb európai szakmai konferencia, az utóbbi években rendszeresen 400–600 résztvevővel. A rendezés jogának elnyerése komoly elismerés.

* Németh Ákos javasolja, hogy szervezzünk a konferencia emmlé workshop-okat, site event-eket, hogy minél nagyobb résztvevői létszámot érjünk el, valamint ötleteket kér a választmány tagjaitól a további lehetőségeket illetően.
* Weidinger Tamás felajánlotta az ELTE hallgatóinak szervezési segítségét.

4. Beszámoló a XXXVI. Vándorgyűlés előkészületeiről

A Vándorgyűlés címét illetően újabb javaslatok érkeztek. Felmerültek a következő alcímek a meglévő cím mellé bővítésként:

* "...Válsághelyzetek meteorológiai támogatása"
* "...Klíma és meteorológia"
* "...Fenntarthatóság és klímaváltozás"
* "...Meteorológia, klímaváltozás, fenntarthatóság?"
* "...Közös felelősségünk a klímavédelem"

Dunkel Zoltán dr. november 1-jéig várja a választmány tagjainak egyéb javaslatait.

Hunkár Márta dr. kiemelte, hogy a korábbi években mindössze meghívott kutatók szerepelhettek a Vándorgyűlések előadói között, a keszthelyi rendezvény azonban pontosan azért volt sikeres, mert az előadók maguk is jelentkezhettek.

A legutóbbi rendezvényhez hasonlóan az ELTE Nyári Iskolájának diákjai a sárospataki Vándorgyűlésen is részt vesznek.

A 2016-os Vándorgyűléssel nem kerül megrendezésre az Erdő és Klíma konferencia, nem kaptunk választ az erdészektől.

5. Beszámoló az Agrometeorológiai Társaságok Fóruma (GFAMS) I. közgyűlésről

Dunkel Zoltán dr. megtartotta beszámolóját a rendezvényről. Nem érkezett kérdés a választmány tagjaitól.

6. Tájékoztató a tagrevízió állásáról és a Társaság pénzügyi helyzetéről

Dunkel Zoltán dr. tájékoztatta a választmány tagjait a Társaság pénzügyi helyzetéről, valamint a folyamatban lévő tagrevízió állásáról.

7. Javaslat az MMT utazási és publikációs támogatásának szabályozására

A Társaság főtitkára az MMT támogatási szabályzatára összeállított egy javaslatot, melyet szétosztott a választmány tagjai között. Tájékozódott a támogatásokat érintő adóterhekről, erről tájékoztatta a választmány tagjait. Észrevételek a tervezettel kapcsolatban:

* Haszpra László dr. szerint mindenképpen definiálni kellene az "aktív kutató" fogalmát.
	+ Javasolja, hogy terjesszük ki a támogatási lehetőséget a BSC hallgatók felé is.
	+ A külföldi nyári iskolai részvételt is támogatná.
* Radics Kornélia dr. szerint az MMT jelenleg rendelkezésre álló, több milliós forrása sem elég ahhoz, hogy éveken keresztül stabilan finanszírozni tudja a támogatásokat. Az összeget úgy használná fel, hogy abból ne csak egy-egy fő, hanem a Társaság teljes tagsága kapjon. Például ingyenessé tenné a Vándorgyűlést.
	+ Nem tartja jó stratégiának, hogy kifejezetten a fiatalokat részesítsük előnyben.
	+ Kiemelte, hogy véleménye szerint a Társaságnak érdemes fenntartására is tartalékot képeznie, mivel sok évre előre nem garantálható, hogy az OMSZ-ot érintő esetleges súlyos pénzügyi probléma miatt nem merül majd fel például irodabérlési, vagy postázási költség.
	+ Nem a nagy rendezvényekre való kijutást támogatná, amennyiben megvalósul a támogatási rendszer, mivel tapasztalata szerint éppen a kicsi, specifikus összejövetelekből tanulnak a résztvevők a legtöbbet, nem a sok témát felvonultató, nagy konferenciákból.
	+ Véleménye szerint, ha az elért eredmények szerint ítéljük oda a támogatásokat, akkor nem a feltörekvő, kevesebb forrással rendelkező kutatók fogják elnyerni az összeget, hanem éppen azok, akik már kiforrott munkával rendelkeznek, ezért legtöbbször egyéb forrásból is meg tudnák oldani az utazásukat.
* Barcza Zoltán dr. inkább a külföldi publikációkat támogatná utazások helyett.
* Hunkár Márta dr. felvetette, hogy ha a Bizottság a szabályzat szerint mindössze kétszer ülésezik évente, hogyan dönt majd sürgős esetekről?
	+ Haszpra László dr. javasolja, hogy a döntéshozáshoz ne legyen feltétel a Bizottság személyes találkozója.
	+ Mika János dr. javasolja, hogy a Bizottság minden tagja írjon minden pályázatról szöveges véleményt, ebben az esetben intézhető elektronikus úton az elbírálás.
* Mika János dr. és Pintér Ferenc szerint évről évre meg kellene szavazni azt a keret összeget, melyre lehet pályázni.
* Weidinger Tamás dr. szerint a publikációs támogatásoknál a jelentkezők figyelmét fel kellene hívni például az OTKA támogatásra is, ha az illetőnek van folyamatban lévő projektje. Csak abban az esetben foglalkozna a támogatás lehetőségével, ha az OTKÁ-tól elutasító választ kap a pályázó.
* Pintér Ferenc szerint a "szakirányú végzettség" megfogalmazás nem elég egyértelmű.
* Németh Ákos szerint nem feltétlenül szükséges szabályzatot elfogadnunk, alkalmi jelleggel, tetszőleges témakörrel is kiírhatunk támogatási pályázatot, amikor az MMT képes megfinanszírozni azt.

A Választmány szavazás útján 1 tartózkodással elfogadta a következőket:

* 2016-tól az MMT fellép, mint szponzor, mely lehetőséget a következő Közgyűlésen hirdetjük ki;
* a Társaság támogatja a Vándorgyűlést.

A Választmány a Javaslat egyéb részleteiről később dönt, azt átdolgozásra visszaküldi a Bizottságnak.

8. Javaslat a Radarmeteorológiai Szakosztály létrehozására

8 tagtárs kezdeményezésére javaslat érkezett a "Radarmeteorológiai Szakosztály" megalapítására. A Választmány tagjai az elképzelést támogatandónak tartják, ugyanakkor véleményük szerint szűk az a kör, melyet az új szakosztály lefedne.

A Választmány szavazás útján 2 tartózkodás mellett elutasította a "Radarmeteorológiai Szakosztály" létrehozását. Ugyanakkor ̶ a szakterület képviselőinek összefogását támogatva ̶ felkéri a javaslat készítőit egy bővebb csoportot magában foglaló elnevezés megfogalmazására. A Választmány tagjai között felmerült:

* Műszaki meteorológiai Szakosztály
* Alkalmazott meteorológiai Szakosztály
* Távérzékelési Szakosztály

9. Javaslat az MMT ügyvezető titkári pozíció betöltésére

A jelenlegi ügyvezető titkár, Vincze Enikő családi okok miatt 2015. november 1-jei határidővel lemondott pozíciójáról. Helyére új jelölt még nincs.

10. Tagfelvétel

7 új tagjelölt felvételéről szavazott a Választmány. A tagok egyhangúan elfogadták a jelentkezőket.

11. Egyebek

* 2015. december 11-én az ELTE Meteorológiai Tanszék 70 éves évfordulója alkalmából előadássorozat lesz.
* November 19-20. között kerül megrendezésre a 41. Meteorológiai Tudományos Napok.
* Kevés pályázat érkezett eddig a Hille Alfréd díjra, továbbra is várjuk a jelentkezőket.
* Harry Otten díjról tájékozódjunk
* Évzáró Közgyűlés időpontja: december 16. szerda.

Budapest, 2015. október 26.

|  |  |  |
| --- | --- | --- |
|  |  |  |
| Dunkel Zoltán dr.elnök |  | Vincze Enikőjegyzőkönyvvezető |
|  |  |  |
| Tölgyesiné Puskás Mártajegyzőkönyv-hitelesítő |  | Pappné dr. Ferenczi Zitajegyzőkönyv-hitelesítő |

Melléklet:

* jelenlévők névsora
* Javaslat az MMT támogatási szabályzatára